Verdagte in hof vir LP se moord | Maroela Media
Verdagte in hof vir LP se moord
Sibusiso Radebe (Foto: Facebook)
'n 31-jarige man verskyn Woensdag in 'n Johannesburgse hof in verband met die skietdood van 'n ANC-LP in Junie vanjaar in Roodepoort.
Maroela Media het vroeër berig die LP, Sibusiso Radebe (40), is op 19 Junie tydens 'n beweerde mislukte kaping doodgeskiet. Hy is in die kop en been geskiet nadat 'n kaper sy selfoon geëis het.
Radebe was op dié dag omstreeks 19:30 saam met 'n ander persoon in 'n voertuig wat in Carbonstraat, Lindhaven, geparkeer gestaan het, toe twee aanvallers die voertuig genader en op hulle losgebrand het. Sy metgesel het ongedeerd ontsnap.
Brig. Mathapelo Peters, provinsiale polisiewoordvoerder vir Gauteng, het gesê 'n intelligensiegedrewe operasie het daartoe gelei dat die verdagte Saterdag in Bramfischerville in Soweto in hegtenis geneem is.
"Die polisie het inligting opgevolg oor 'n verdagte wat gesoek is vir 'n reeks misdade [sakerooftogte, huisrooftogte en kapings] in die weste van Johannesburg," het Peters gesê.
"Die verdagte is Saterdag in die vroeë oggendure in hegtenis geneem. Die polisie het tydens die inhegtenisneming beslag gelê op 'n groen Chevrolet Spark wat in Krugersdorp gekaap is, asook gesteelde goedere met 'n geskatte waarde van R10 000."
Volgens Peters het verdere ondersoek vasgestel dat die verdagte "onweerlegbaar" verbind kan word met Radebe se moord.